b'\n_START_ARTICLE_\nEnzo Ferrari\n_START_PARAGRAPH_\nEnzo Anselmo Ferrari (1898 m. sausio 20 d. \xe2\x80\x93 1988 m. rugpj\xc5\xab\xc4\x8dio 14 d.) buvo Italijos automobili\xc5\xb3 lenktynininkas ir in\xc5\xbeinierius. Jis buvo Scuderia Ferrari komandos \xc4\xafk\xc5\xabr\xc4\x97jas.\n_START_SECTION_\nKarjera\n_START_PARAGRAPH_\nEnzo gim\xc4\x97 Modenoje, augo su menku i\xc5\xa1silavinimu, ta\xc4\x8diau labai dideliu atsidavimu automobili\xc5\xb3 lenktyn\xc4\x97ms. Jau 1919 m. jis prad\xc4\x97jo lenktyniauti su CMN ekipa, ta\xc4\x8diau nepasiek\xc4\x99s joki\xc5\xb3 pergali\xc5\xb3 kitais metais per\xc4\x97jo \xc4\xaf Alfa Romeo komand\xc4\x85, kurioje pasiek\xc4\x97 did\xc5\xbeiausius savo laim\xc4\x97jimus. 1923 m. jis per\xc4\x97m\xc4\x97 Ferrari simbolio piestu stovin\xc4\x8dio \xc5\xbeirgo teises, o ant pirmojo bolido jis pasirod\xc4\x97 1932 m. Tais metais pats Enzo baig\xc4\x97 savo lenktyniavim\xc4\x85, nes jam gim\xc4\x97 pirmasis jo s\xc5\xabnus Alfredo "Dino" Ferrari (kuris mir\xc4\x97 1956 m.). Po s\xc5\xabnaus mirties Enzo Ferrari beveik kiekvien\xc4\x85 dien\xc4\x85 vis\xc4\x85 likus\xc4\xaf gyvenim\xc4\x85 ne\xc5\xa1iojo juodus akinius, taip nor\xc4\x97damas pagerbti s\xc5\xabn\xc5\xb3._NEWLINE_1937 m. Enzo paliko Alfa Romeo kompanij\xc4\x85 ir \xc4\xafsteig\xc4\x97 Auto-Avio Costruzioni Ferrari, kuri gamino automobili\xc5\xb3 dalis. Ta\xc4\x8diau 1940 m. Mille Miglai lenktyn\xc4\x97ms Enzo pagamino du savo nuosavus bolidus, kuriuos vairavo Alberto Ascari ir Lotario Rangoni. Prasid\xc4\x97jus II pasauliniam karui savo gamykl\xc4\x85 Enzo perk\xc4\x97l\xc4\x97 \xc4\xaf Maranello. Po karo nuo 1947 m. visi Enzo Ferrari sukurti automobiliai tur\xc4\x97jo Ferrari vard\xc4\x85.\n_START_SECTION_\nFormul\xc4\x97 1\n_START_PARAGRAPH_\nNuo 1950 m. Formul\xc4\x97s 1 \xc4\x8dempionato \xc4\xafk\xc5\xabrimo iki dabar Ferrari dalyvauja visuose Formul\xc4\x97s 1 sezonuose. Pirm\xc4\x85j\xc4\x85 pergal\xc4\x99 Enzo Ferrari ekipa peln\xc4\x97 1951 m. Did\xc5\xbeiosios britanijos GP. Didel\xc4\xaf d\xc4\x97mes\xc4\xaf Ferrari ekipa teik\xc4\x97 ir kitoms lenktyn\xc4\x97ms, ypa\xc4\x8d 24 val. Le Mano \xc4\x8dempionatui, kur\xc4\xaf Ferrari laim\xc4\x97jo net 14 kart\xc5\xb3, \xc4\xafskaitant \xc5\xa1e\xc5\xa1is i\xc5\xa1 eil\xc4\x97s 1960-65 m._NEWLINE_Iki pat 1971 m. Enzo buvo kompanijos direktorius, o 1988 m. rugpj\xc5\xab\xc4\x8dio 14 d. Modenoje jis mir\xc4\x97. Jo mirtis buvo paskelbta tik po dviej\xc5\xb3 dien\xc5\xb3 paties Enzo pra\xc5\xa1ymu, kad tos dienos kompensuot\xc5\xb3 jo v\xc4\x97lyvesn\xc4\x99 gimimo registracij\xc4\x85. Jis mir\xc4\x97 kaip tik per konkurent\xc5\xb3 McLaren dominavim\xc4\x85. Vienintel\xc4\x97s sezono lenktyn\xc4\x97s, kuri\xc5\xb3 nelaim\xc4\x97jo McLaren buvo Italijos GP, kuris vyko savait\xc4\x99 po Enzo Ferrari mirties. Steb\xc4\x97tina, bet t\xc4\x85 GP laim\xc4\x97jo ital\xc5\xb3 ekipa, kurios pilotai u\xc5\xbe\xc4\x97m\xc4\x97 dvi pirmas fini\xc5\xa1o vietas. Po Enzo Ferrari mirties Ferrari pasiek\xc4\x97 didelius laim\xc4\x97jimus, o nuo 1996 m. peln\xc4\x97 daug pergali\xc5\xb3 ir \xc4\x8dempion\xc5\xb3 laur\xc5\xb3 su Michael Schumacher\'iu, Felipe Massa ir Kimi Raikkonen\'u. Enzo Ferrari buvo liudininkas vieno i\xc5\xa1 geriausi\xc5\xb3 keli\xc5\xb3 automobili\xc5\xb3 Ferrari F40 paleidimo, o 2003 m. buvo pagamintas automobilis Enzo Ferrari garbei \xe2\x80\x93 Ferrari Enzo._NEWLINE_1994 m. Enzo Ferrari buvo \xc4\xaftrauktas \xc4\xaf Automobili\xc5\xb3 sporto garb\xc4\x97s lent\xc4\x85.'